## **BESZÁMOLÓ AZ ÉJSZAKAI SZÉRIA BUDAPEST 3. FORDULÓJÁRÓL**

**Fenyőgyöngye, 2021. május 18.**

**Bevezetés**

A Magyar Tájfutó Szövetség és a Budapest Tájfutók Szövetsége anyagi és erkölcsi támogatásával 2021-ben edzőverseny sorozat indult *Éjszakai Széria Budapest (ÉSZ Bp)* címmel. A sorozat elindításához és egységes rendszerben tartásához Rendezési Irányelvek készültek. Az Irányelvek szerint „***A versenysorozat célja az éjszakai versenyzés fejlesztése***, *egyfelől újabb résztvevők bevonásával (különös tekintettel az utánpótlás kategóriákra), másfelől versenyzési és edzési lehetőségekkel*.”

Szintén az Irányelvek kívánják meg, hogy „*Minden versenyt követően* ***a sorozat szervezője*** … ***beszámolót ír a BTFSz honlapra és elküldi a tájfutó levelezőlistára is.*** *A beszámoló, mint minimum, tartalmazza a verseny rövid ismertetését, a részvételi adatokat és a győztesek nevét.”*

A beszámoló tárgya az eredeti program szerinti 3. forduló, de a járványhelyzet miatt az 1. fordulót későbbi időpontra kellett halasztani, ezért ez a forduló volt az ÉSZ Bp második megrendezett edzőversenye.

**A verseny ismertetése**

**Helyszín**: Hármashatár-hegy - Fenyőgyöngye

**Időpont**: 2021. május 18.

**Versenyközpont**: Fenyőgyöngyétől ÉNy-ra 400 méterre a műút melletti réten

**Rendező**: HSE

**Elnök, pályakitűző**: Jenővári Gabriella

**Pályák, kategóriák**:

**Táv** (km) **Szint**(m)**Pontok** **Kategóriá**k

**K1** 1,8 70 6 Nyílt Kezdő 1

**K2** 2,6 110 8 Nyílt Kezdő 2, N14C, F14C

**C** 2,7 110 8 Nyílt Könnyű, N15-18C, F15-18C, N65

**B1** 3,4 150 9 N16B, F16B, N55, F65, F75

**B2** 4,1 180 10 N18B, F18B, N21B, N45, F55

**A1** 5,2 210 13 F21B, N21A, N35, F45

**A2** 5,9 210 13 F21A, F35

**A térkép**: Vadaskert (Fenyőgyöngye) helyesbítve 2014-2015-ben, méretarány 1:7500 (1:10 000 az A-pályákon).

**Első rajt**: 20:40 (naplemente:20:17), **utolsó rajt**: 21:40, **utolsó beérkező**: 23:18.

A kezdő és nyílt kategóriákban lehetőség volt szürkületi, valamint többes és kísérős indulásra. A kijárási korlátozások szabta szűk keretek között több pálya is teljesíthető volt.

**Részvételi adatok**

A nevezés lezártáig 65 versenyző jelentkezett. **Az indulók létszáma 72** volt, egynél több pályát senki sem futott. A résztvevő 72 főből 17-en még nem rendelkeznek MTFSz nyilvántartási számmal.

További jellemző adatok:



**Női/leány** résztvevők száma: 26

**Férfi/fiú** résztvevők száma: 46

**21 év alattiak:** 24 (ebből nyilvántartási szám nélkül 10)

**16 év alattiak:** 15 (ebből nyilvántartási szám nélkül 10)

Az indulók korcsoportok szerinti megoszlását az 1. ábra, a pályák szerinti megoszlását a 2. ábra mutatja.



*1. ábra 2. ábra*

**Helyezettek**

**K1**

1 Juhász Ágota (2010) TSE 34:21

2 Teo Dóra OSC 48:00

3 Bodnár Boldizsár (2014) MSE 64:58

4 Demeter Száva (2015) e.k. 70:56

5 Demeter Gyöngyvér (2015) e.k. 71:17

**K2**

1 Fejérdy Boróka TTE 45:57

2 Czito Zoé TTE 46:06

2 Kovács Lili TTE 46:06

4 Kovács Zsuzsa TTE 46:07

5 Fejérdy Hanga TTE 48:05

**C**

1 Kocsis Lina (2004) SPA 32:42

2 Bodó Hanna (2006) SPA 33:04

3 Jendrics Anna (2004) SPA 35:22

**B1**

1 Gárdonyi Csilla MOM 26:25

2 Walthier Júlia SPA 46:23

3 Burian Hanna BEA 48:08

**B2**

1 Balogh Máté SPA 40:08

2 Biacs Zsófia SPA 43:43

3 Csoboth Mihály SPA 45:15

**A1**

1 Sárközy Zsófia SPA 48:40

2 Zacher Noémi SPA 55:27

3 Molnár Domokos TTE 1:04:13

**A2**

1 Gyulai Tamás GTC 53:34

2 Mihályi Ferenc SPA 59:32

3 Gasztonyi Péter GKS 1:00:25

**Következtetések**

A versenyt követően a levelezőlistán kértük a résztvevőket, hogy mondjanak véleményt és adjanak javaslatokat. A vélemények túlnyomó többsége igen pozitív volt, a megfogalmazott javaslatokat beépítettük az alábbi következtetésekbe.

1. **Részvétel**: a Rendezési Irányelvek szerint „*az alkalmankénti* ***minimális részvételt 70 főre*** *becsüljük, a* ***részvételi cél alkalmanként 100 fő***.” A fenti számok tükrében megállapítható, hogy **a minimálisan elvárt részvételi teljesült**. A **keddi versenynap** miatt a tanulók csak kis számban tudtak részt venni, ezt a részvételi létszám tükrözte.
2. **A résztvevők megoszlása**:

* **A résztvevők harmada fiatal** volt, ami egybevetve a korábbi évek 13.4%-os arányával (ld. *Az éjszakai versenyek áttekintése – alapvetés a továbbfejlesztéshez* c. elemzést) bíztató és pozitív, az előző forduló 50%-os arányához képest visszaesés, ami egyértelműen a tanulók említett távolmaradásának a következménye.
* A TTE szervezésében számos **gyermekkorú** indult, nagyon nagy kedvvel.
* Figyelemre méltó az **abszolút kezdő** (MTFSz nyilvántartásban sem szereplő) résztvevők viszonylag nagy száma is.
* Ismét kiemelendő a **női és leányversenyzők** magas száma és eredményes futása, két pálya kivételével mindenütt női győztes volt és a **21 helyezett közül 15** lány, vagy nő volt.
* A **legerősebb pályákon** (A1, A2) örvendetesen nagy számban indultak.

1. **A pályákról**:

* A **Kezdő pályák** alacsony részvétele miatt általános következtetés nem vonható le, viszont volt olyan visszajelzés, hogy a **K1 pálya több pontjai is nehezen volt észrevehető**, a kezdők számára feltűnően elhelyezett pontokra van szükség.
* Egyes vélemények szerint a **B1 pálya** a legidősebb korosztály számára már **fizikailag túl nehéz** volt, célszerű lenne a későbbiekben ezt az irányelvek alsó határához közelebb tervezni.
* A többi pálya, úgy tűnik, megfelelt a céljainak és az elvárásoknak.
* A pályavezetés jól kerülte el a fizikailag túlzottan terhelő és a túlságosan bozótos területeket, ennek következtében sokszor volt szükség az utak használatára.

1. **Egyebek**:

* A levlista vidéki olvasója kérte, hogy a pályákat töltsük fel a **RouteGadget**-re.
* Pozitív fogadtatása volt annak, hogy a Budai-hegyek egy mostanában viszonylag **kevéssé leversenyzett** részén futott a verseny.
* Javasoljuk, hogy a még MTFSz **nyilvántartási számmal nem rendelkezők** vetessék magukat nyilvántartásba.

Budapest, 2021. 05. 20. Lux Iván